THAI เสิร์ฟขนมไทยเมนูพิเศษในวันลอยกระทง
บริษัท การบินไทย จำกัด (มหาชน) หรือ THAI ร่วมสืบสานประเ …
5 พ.ย. 2562

บริษัท การบินไทย จำกัด (มหาชน) หรือ THAI ร่วมสืบสานประเพณีไทยเนื่องในเทศกาลลอยกระทง 2562 โดยจัดขนมไทยเมนูพิเศษรังสรรค์ด้วยความประณีต จากวัตถุดิบคุณภาพ ให้บริการผู้โดยสารที่เดินทางในวันที่ 11 พฤศจิกายน 2562 มีรายละเอียดดังนี้
– ชั้นหนึ่ง ให้บริการผู้โดยสารด้วย ขนมปทุมมาศ ที่ออกแบบพิเศษเป็นรูปกระทง มีส่วนผสมของไส้สับปะรดกวน แครกเกอร์ โดยกลีบกระทงทำจากแป้งอาลัวสีสวยจากธรรมชาติ ราดซอสกะทิรสชาติเค็ม เพื่อตัดความหวานของขนม เสิร์ฟพร้อมไอศกรีมสับปะรดหอมชื่นใจ
– ชั้นธุรกิจ ให้บริการด้วย ขนมประทีบทอง ขนมไทยรูปแบบใหม่ที่ประยุกต์จาก ขนมสาคูเปียกมะพร้าวอ่อน และขนมทองหยิบ
– ชั้นประหยัด ให้บริการด้วย ข้าวเหนียวใบเตยสังขยาไข่ ราดซอสกะทิรสชาติกลมกล่อม
ทั้งนี้ ผู้โดยสารสามารถดูรายละเอียดตารางการบินพร้อมทั้งสำรองที่นั่งและออกบัตรโดยสารได้ที่เว็บไซต์ thaiairways.com หรือ สำนักงานขายการบินไทยและตัวแทนจำหน่ายทั่วประเทศ หรือ THAI Contact Center โทร. 0-2356-1111 (ตลอด 24 ชั่วโมง)


 
